Tolong jelaskan mengenai 2013 dari Sebastian Vettel dalam bahasa melayu

Vettel memulakan musim kelimanya bersama Red Bull Racing dengan mendapat petak pertama di Grand Prix Australia 2013, sebelum menamatkan perlumbaan di tempat ketiga, 22 saat di belakang pemenang, Kimi Räikkönen. Beliau mendapat petak pertama sekali lagi di Grand Prix Malaysia, dan kemudiannya memenangi perlumbaan tersebut dalam keadaan kontroversi apabila Vettel mengabaikan arahan daripada pasukannya untuk tidak memintas rakan sepasukan, Mark Webber. Sebelum perlumbaan tersebut bermula, pasukan telah bersetuju bahawa kedua-dua pemandu bebas untuk berlumba sesama-sendiri sebelum perhentian pit terakhir, dan sesiapa yang berada di hadapan selepas perhentian pit terakhir akan memenangi perlumbaan itu. Pasukan Red Bull berada di tempat pertama dan kedua selepas perhentian pit terakhir, dengan Webber keluar daripada pit dan mendahului perlumbaan, dan menjangkakan bahawa Vettel akan mengekalkan kedudukannya. Vettel, bagaimanapun, mengabaikan perintah tersebut, dan memintas Webber dengan baki sebelas pusingan. Webber naik berang selepas perlumbaan, dan mendakwa bahawa Vettel tidak akan dikenakan apa-apa tindakan atas perbuatanya itu kerana beliau akan dilindungi oleh pasukan. Ketua pasukan, Christian Horner menafikan perkara ini, dengan menunjukkan bahawa Webber telah mencabar perintah pasukan beberapa kali sebelum ini, tetapi mengakui bahawa hubungan antara kedua-dua pemandunya itu tidak akan pulih lagi. Pengurus Webber dan bekas ketua pasukan, Flavio Briatore, mendakwa bahawa kejadian tersebut telah merosakkan hubungan mereka. Vettel memohon maaf atas tindakannya, dengan mendakwa telah mengabaikan perintah itu secara tidak sengaja, walaupun mengetahui bahawa beliau perlu mengekalkan kedudukannya. Vettel kemudiannya menarik balik permohonan maafnya, dan mendakwa bahawa beliau tidak berasa salah selepas memenangi perlumbaan tersebut, dan jika keadaan ini berlaku lagi, beliau akan tetap memintas Webber walaupun pasukannya tidak menyuruhnya untuk berbuat demikian, sambil menambah bahawa beliau merasakan yang Webber tidak layak untuk memenangi perlumbaan tersebut.

Di Grand Prix China, Vettel bermula di tempat kesembilan, selepas tidak menetapkan sebarang masa pada sesi kelayakan bahagian ketiga, sebelum menamatkan perlumbaan di tempat ke-4, dan menetapkan masa pusingan terpantas. Vettel menang selepas bermula di tempat kedua di Bahrain, dengan memintas Nico Rosberg pada awal perlumbaan. Vettel kekal sebagai pendahulu kejuaraan selepas mendapat tempat ke-4 di Sepanyol, dan ke-2 di Grand Prix Monaco. Vettel memenangi perlumbaan di Montreal setelah bermula dari petak pertama dan selepas perlumbaan tersebut, beliau mendahului kejuaraan dengan 36 mata di hadapan Fernando Alonso.